**Vejledning til ansøgning om reservemidler**

Husk som det første at afklare afgørelseskompetencer! Hvis der er tale om en sag, som kræver Stiftsøvrighedens godkendelse, skal sagen indsendes via byggesagsmodulet på FIN. Du læser om ”hvem-må-hvad” på FIN under Vejledninger – Folkekirkens bygninger og arealer.

Menighedsråd kan fra 2024 jf. LBK nr. 424 af 19/04/2023, Bekendtgørelse af lov om folkekirkens økonomi, ansøge provstiudvalget om midler fra reserven til dækning af udgifter indenfor de §2 anførte formål, herunder til uforudsete udgifter. Provstiudvalget kan af reserven yde et likviditetslån til menighedsråd med en løbetid på maksimalt 12 måneder. Provstiudvalget kan efter høring af menighedsrådene bevilge reservemidler til provstiudvalgskassen, herunder til uforudsete udgifter.

Beløbsgrænse ift. ansøgning om reservemidler: provstiudvalget har fastsat minimumsgrænse på kr. 20.000 ved ansøgningstyperne *Tillægsbevilling til eksisterende projektbevilling, Bevilling til nyt projekt, Bevilling til ny driftsopgave, Bevilling til uforudsete udgifter* og *Likviditetslån*. Ift. ansøgning om bevilling fra afgrænset del af reserven (grøn pulje), er der intet minimumsbeløb.

**Ansøgningskriterier til afgrænset del af reserven (grøn pulje)**

Provstiudvalget har i 2024 jf. budgetsamråd 05.09.23 afsat en del af reserven til formål, svarende til provstiets tidligere grønne pulje.

Jf. formandsmøde den 17. november 2022 er den grønne strategi for valgperioden 2021-2025 formuleret som følgende: "I Stege-Vordingborg Provsti vil vi i denne valgperiode understøtte og fremme den grønne omstilling til CO2 neutral drift og en bred udvikling af biodiversiteten".

Reserven kan jf. LBK nr. 424 af 19/04/2023, Bekendtgørelse af lov om folkekirkens økonomi, ansøges af menighedsrådene til omkostningsdækning af forundersøgelser af projekter, der ligger indenfor den grønne strategi. Der kan således søges om midler til dækning af konsulentbistand, rådgiverhonorar o.lign. ifm. overvejelser om og/eller opstart af projekter.

Det er et kriterie, at menighedsrådet ansøger provstiudvalget om bevilling fra reserven, inden man går i gang med forundersøgelsen. Reservemidler kan ansøges hele året, og ved ansøgning til denne afgrænsede del af reserven, er der intet minimumsbeløb.